珪粹中與超然游舊超然數言其俊雅除夕見於西興喜而贈之
作者：釋德洪
朝代：宋

paragraphs: 蜀客快劇談，風味出譏誚。
衆中聞巴音，必往就一笑。
道人西蜀來，風度又高妙。
吾家長頭郎，高蹈萬物表。
平生少推可，說子不知了。
吾初意魁梧，一見殊短小。
篝燈款夜語，每毎犯吾料。
貌和華林風，氣爽霜天曉。
坐令岑寂中，絕塵追騕褭。
君看顯與訥，出蜀亦同調。
竟如衆星月，聲光潑雲嶠。
子亦當加鞭，歲月一過鳥。